1985-ին, ՀՄԸՄ ծրագրած է հսկայ մարզաւանի մը կառուցումը Հալէպի Պոսթան փաշա շրջանին մէջ: 1989 թուականին, Հալէպի Քաղաքապետութիւնը ընդառաջելով ՀՄԸՄ-ի առաջարկին կը յատկացնէ 25000 մեթր քառակուսի տարածութեամբ հողամաս վերոնշեալ վայրին մէջ: Պաշտօնական ժողովրդային հիմնարկէքը կատարուած է Սուրէն Արք. Գաթարոյեանի ձեռամբ՝ 19 նոյեմբեր 1991 թուականին, իսկ Հոկտեմբեր 4, 1992 թուականին սկսած են շինարարական նախապատրաստական աշխատանքները (նախագիծ՝ հալէպահայ ճարտարապետներ Նշան Օղիկեանի եւ Գէորգ Սարգիսի): Մարզաւանի մէջ նախատեսուած է, որ ընդգրկէ՝ ֆութպոլի դաշտ, պասքէթպոլի դաշտ, թենիսի զոյգ դաշտեր, վոլէպոլի դաշտ, փակ դաշտ, լողաւազան, հանդերձարաններ, վարչական կեդրոն, փակ կառատուն, իրենց յարակից ու լրացուցիչ յարմարութիւններով ու ժողովասենեակներով, ինչպէս նաեւ խրախճանքի սրահով եւ «Քաֆէ թէրիա»յով եւ այլն: Դժբախտաբար այս հսկայ մարզաւանը վերջերս Սուրիոյ եւ յատկապէս Հալէպի տարածքին տեղի ունեցած պատերազմի պատճառով արդէն քանդուած, կողոպտուած եւ աւերուած վիճակի մէջ է: